Nafarroako Parlamentuko Mahaiak, 2020ko urtarrilaren 27an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Jorge Esparza Garrido jaunak aurkezturiko mozioa, zeinaren bidez Nafarroako Gobernua premiatzen baita 142/2004 Foru Dekretua alda dezan, gure erkidegoko etxebizitza-premia berriei erantzuteko.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2020ko urtarrilaren 27an

Lehendakaria: Unai Hualde Iglesias

MOZIOAREN TESTUA

Nafarroako Gorteetako kide den eta Navarra Suma talde parlamentarioari atxikita dagoen Jorge Esparza Garrido jaunak, Legebiltzarreko Erregelamenduan xedatuaren babesean, honako mozio hau aurkezten du, Osoko Bilkuran eztabaidatzeko:

Bizigarritasunari buruzko egungo araudiak –hain zuzen ere, Nafarroako etxebizitzetan, berrietan nahiz lehendik daudenetan, bizi ahal izateko gutxieneko baldintzak arautzen dituen 142/2004 Foru Dekretuak– ez die erantzuten hiriak berritzeko eta berroneratzeko egungo premiei, eta ez zaie eraikuntza-teknologia berriei egokitzen.

Hori bereziki ikusten da energia-arloko baldintzei, etxebizitza-formatu berrien beharrizanen eta tipologien aldaketari nahiz lofts izenekoei dagokienez; hori dela-eta, kasurik gehienetan eragotzi egiten da beharrizan horiei arrazoizko konponbide bat eman ahal izatea. Problematika horri batu egiten zaizkio hiri-ehunduraren bilakaera, familia-egituren aldaketa eta etxebizitza lortzeko zailtasunak. Horregatik guztiagatik, inoiz baino beharrezkoagoa da araudi hori aldatzea. Aldaketa horrek honako hauek jaso beharko lituzke: alde zaharretan ohikoak diren lurzatietan orubeak berritu ahal izatea; etxebizitza handiak zatitu eta txikiagoak egitea, argiztatze, aireztatze eta aire-erauzte alternatiboko konponbideak emanez; solairuen diseinu ez hain murriztaileak, eraikin finkatuetako egungo beheko solairuei egokituak; teknologia berrietara egokitzea –esaterako, Passiv sistemara–, instalazioak alferrik bikoiztu gabe; edo aginduzko bizigarritasun-zedula lortzea beren banaketa, kokapena edo forma direla-eta gaur egun halakorik lortu ezin duten etxebizitzek.

Erabaki proposamena

Nafarroako Parlamentuak Nafarroako Gobernua premiatzen du hiru hilabeteko gehieneko epean alda dezan foru araudia –zehazki, 142/2004 Foru Dekretua–, gure erkidegoan etxebizitzari dagokionez dauden beharrizan berriei lekua egiteko.

Iruñean, 2020ko urtarrilaren 22an

Foru parlamentaria: Jorge Esparza Garrido